Turismo sa Pilipinas

[thumb| Ang [Palawan, na kinabibilangan ng Coron, ay isang Reserbang Biyospera ng UNESCO]]
Ang **turismo** ay isang mahalagang sektor para sa ekonomiya ng Pilipinas. Nag-ambag ang industriya ng paglalakbay at turismo ng 8.6% sa Kabuuang Domestikong Produkto (*Gross Domestic Product* o GDP) ng bansa noong 2023; mas mababa ito kaysa sa 12.7% na naitala noong 2019 bago ang pumutok ang pandemyang COVID-19 na nagdulot ng pagsasara o *lockdown*. Bumubuo ang turismo sa baybayin, na sumasaklaw sa mga aktibidad sa dalampasigan at pagsisid, ng 25% ng kita ng turismo ng Pilipinas, na nagsisilbing pangunahing pinagkukunan ng kita ng sektor na ito. Kabilang sa mga sikat na destinasyon sa mga turista ang Boracay, Palawan, Cebu at Siargao. Habang nakatagpo ang Pilipinas ng mga hamong pampolitika at panlipunan na nakaapekto sa industriya ng turismo, gumawa din ang bansa ng mga hakbang upang matugunan ang mga isyung ito. Sa nakalipas na mga taon, may mga pagsisikap na pahusayin ang katatagan ng politika, pahusayin ang mga hakbang sa seguridad, at isulong ang pagiging inklusibo sa lipunan, na nakakatulong lahat sa paglikha ng mas kanais-nais na kapaligiran para sa turismo, tulad ng rehabilitasyon ng Boracay.

Noong 2023, 6.21 milyong Pilipino ang nagtatrabaho sa industriya ng turismo  at noong Setyembre 2023, nakagawa ang Pilipinas ng ₱316.9 bilyon na kita mula sa mga turista, karamihan ay nagmumula sa Timog Korea, Estados Unidos at Hapon. Umakit ang bansa ng kabuuang 5,360,682 dayuhang bisita noong 2015. Noong 2019, umakyat ang mga dayuhang dumating sa 8,260,913.

Tahanan ang bansa sa isa sa *New 7 Wonders of Nature* (Bagong 7 Kahanga-hanga sa Kalikasan), ang Pambansang Liwasang Ilog sa Ilalim ng Lupa ng Puerto Princesa, at isa sa *New 7 Wonders Cities* (Bagong 7 Kahanga-hangang Lungsod), ang Pamanang Lungsod ng Vigan. Tahanan rin ito rin ng anim na Pandaigdigang Pamanang Pook ng UNESCO na nakakalat sa siyam na magkakaibang lokasyon, tatlong mga reserbang biyospera ng UNESCO, tatlong di-nahahawakang pamanang pangkalinangan ng UNESCO, apat na memorya ng pandaigdigang pamanang dokumentaryo ng UNESCO, tatlong malikhaing lungsod ng UNESCO, dalawang Pandaigdigang Pamanang lungsod, pitong lugar na basang-lupain (o wetland) ng Ramsar, at walong Pamanang Liwasan ng ASEAN.

Lubhang naapektuhan ang industriya ng turismo sa panahon ng pandemya ng COVID-19, nang bumaba ang mga turistang dumating sa 1.48 milyon lamang noong 2020 dahil sa mga *lockdown* o pagsasara na nauugnay sa pandemya na pinatupad ng pamahalaan upang makontrol ang pagkalat ng bayrus, at nang sinalanta ng Super Bagyong Odette ang turismo na umaasa malalayong isla, kabilang ang Siargao, sa gitna at timog Pilipinas noong Disyembre 2021. Muling binuksan ang bansa  sa mga internasyonal na turista simula Pebrero 10, 2022, pagkatapos ng halos dalawang taong pagsasara ng hangganan dahil sa pandemyang COVID-19.

## Estadistika 
### Estadistika ng bisita ayon sa bansa 

 Bansa sa ASEAN

### Taunang estadistika (pagdating ng mga banyaga) 
### Estadistikang pangrehiyon (2023) 
## Mga atraksyon 
[thumb| [Boracay|Isla ng Boracay sa Aklan]]
[thumb| Tuktok ng [Bundok Apo, ang pinakamataas na bundok sa Pilipinas]]
Ang pulo ng Luzon ay itinuturing na sentrong pampulitika at pang-ekonomiya ng Pilipinas. Nakasentro ang ekonomiya ng Luzon sa Kalakhang Maynila, ang pambansang kabisera na rehiyon. Niraranggo ang Maynila sa ika-11 na pinakakawili-wiling lungsod para sa mga mamimiling Amerikano mula sa 25 lungsod sa Asya Pasipiko sa pamamagitan ng isang sarbey ng *Global Blue* noong 2012. Matatagpuan ang mga *mall* na pamilihan sa mga dako ng kalakhan, lalo na sa mga distritong pang-negosyo at pananalapi ng Makati, Ortigas at Pandaigdigang Lungsod ng Bonifacio (o Bonifacio Global City).

Ang pinakasikat na destinasyon sa Kabisayaan ay ang Bohol at Boracay Noong 2012, natanggap ng Boracay ang parangal na "*best island*" (pinakamagandang pulo) mula sa *Travel + Leisure* na isang magasin ng pandaigdigang paglalakbay. Isa rin ang Boracay na sikat na destinasyon para sa pagpapahinga, katahimikan at kapana-panabik na buhay-pangabi. Noong 2018, tatlong pulo ng Pilipinas, ang Pulo ng Siargao, Boracay, at Palawan, ang nakalista sa listahan ng *Condé Nast Traveler* ng pinakamahusay na pulo sa Asya. Ang tatlong pulo ay una, pangalawa, at pangatlo, ayon sa pagkakabanggit.

Ang Mindanao, ang pinakatimog na pulo ng Pilipinas, ay tahanan ng pinakamataas na bundok ng bansa, ang Bundok Apo. Naging tanyag na destinasyon ang bundok sa paglalakad para sa mga umaakyat sa bundok. Sa karaniwan, inaabot ng dalawang araw hanggang tatlong araw bago makarating sa tuktok. May malawak na hanay ang bundok ng mga *flora* at *fauna*, kabilang ang higit sa 272 espesye ng ibon, 111 sa mga ito ay katutubo sa lugar, kabilang ang pambansang ibon, ang Haribon.

## Mga aktibidad panturismo 
[thumb| Isang dalampasigan sa [El Nido, Palawan]]
Ang iba't ibang mga dalampasigan sa Pilipinas ay naitala sa iba't ibang ranggo sa maraming magasin. Kabilang sa mga pinakasikat na dalampasigan at lugar ng pagsisid sa bansa ang Boracay, El Nido, Coron, Cebu, at Siargao. Noong 2018, inilista ng ahensyang panlalakbay na nakabase sa Canada na Flight Network ang Hidden Beach (Nakatagong Dalampasigan) sa Palawan (Blg. 1) bilang pinakamagandang dalampasigan sa buong Asya. Binanggit din ang dalampasigan na ito ng *Travel+Leisure* bilang kabilang sa 13 lugar upang makita ang pinakaasul na tubig sa mundo. Ang iba pang mga dalampasigan na niraranggo mula sa Pilipinas ay ang Dalampasigan ng Guyam White Sand sa Siargao (Blg. 13), Dalampasigan ng Palaui sa Lambak ng Cagayan (Blg. 22), Dalampasigan ng Pulo ng Caramoan sa Camarines Sur (Blg. 29), Dalampasigan ng Dahican sa Mati, Davao Oriental (Blg. 41), Dalampasigan ng Gumasa sa Sarangani (Blg. 45), Dalampasigan ng Alona sa Panglao, Bohol (Blg. 46), Pulo ng Kalanggaman sa Leyte (No. 49), at Dalampasigan ng Paliton sa Siquijor (Blg. 50).
[thumb| Ang [Tsokolateng burol|Tsokolateng Burol, isang likas na heolohikong monumento sa Bohol at isang pansamantalang lugar ng UNESCO]]
Kabilang sa mga pinakatanyag na lugar ng paglalakad o *hiking* sa bansa ay ang Bundok Apo, Bundok Pinatubo, Bundok Halcon, Bundok Banahaw, Bundok Makiling, at Bundok Pulag. Binanggit ng magasin sa *online*, ang Culture Trip, ang Bundok Batulao sa Batangas, Heoresebang Masungi sa Rizal, Gulod ng Tarak sa Bataan, Bundok Daraitan at Maynoba sa Rizal, Palibot ng Kibungan sa Benguet, at Bundok Pulag sa Nueva Vizcaya para sa pagkakaroon ng pinakamagagandang landas sa paglalakad sa bansa noong 2017.
[thumb| Basilika ng Taal ang pinakamalaking simbahan sa [Asya]]
Ang Pilipinas ay ang kabisera ng pamamakay Katoliko sa Asya, na nagtataglay ng daan-daang mga lumang simbahan, na itinitatag ang karamihan sa mga ito sa pagitan ng ika-15 hanggang ika-19 na dantaon sa pamamagitan ng arkitekturang barokong panlindol. Nasa Pilipinas din ang mga makasaysayang moske, templo, at mga katutubong lugar ng pagsamba tulad ng mga dambana. Ang mga sikat na lugar pamamakay sa bansa ay kinabibilangan ng Katedral ng Antipolo, Simbahan ng Paoay, Simbahan ng Quiapo, Simbahan ng Manaoag, Basilika ng Taal, at Katedral ng Naga.

Ang bansa ay may libu-libong pista, na taunang panoorin ang karamihan sa mga ito. May iba't ibang tradisyon ang mga pista, at maaaring may likas itong temang relihiyoso o sekular. Kabilang sa pinakasikat ang Pista ng Ati-Atihan ng Aklan, Pista ng Sinulog ng Cebu, ang Pista ng Dinagyang ng Iloilo, ang Pista ng Panagbeng ng Baguio, ang Pista ng Moriones ng Marinduque, at ang Pista ng MassKara ng Bacolod.

## Mga banta 
Ang terorismo ay maaaring magdulot ng pinakamalaking banta sa kaligtasan ng mga turista sa Pilipinas, lalo na sa mga rehiyon sa timog na karatig ng Malaysia. Malawak na kilala ang malayong timog na rehiyon bilang isang sonang di-pupuntahan para sa mga dayuhang bisita. Itinuturing ang mga lugar sa paligid ng Marawi at iba pang bahagi ng pulo na hindi ligtas dahil sa marahas na aktibidad ng mga rebeldeng grupo na kinabibilangan ng Pangkat ng Maute.

Ang ilang mga militanteng grupong Islamista tulad ng Abu Sayyaf at Jema'ah Islamiyah ay partikular na mapanganib, dahil sila ang may pananagutan sa karamihan ng mga pag-atake, na kinabibilangan ng mga pambobomba, pamimirata, pagkidnap at pagpatay sa mga dayuhang mamamayan kung nabigo ang kanilang pamahalaan na magbayad ng hinihinging pantubos.

Kabilang sa iba pang mga banta ang pagkasira ng pamanang pangkalinangan dahil sa pinsala, demolisyon, o pagnanakaw sa mga istruktura ng pamana, at urbanisasyon ng mga nakababatang henerasyon na malayo sa mga katutubong tradisyon, na nagiging sanhi ng paglaho ng iba't ibang ritwal at gawi. Kabilang sa mga banta sa likas na pamana ang pagmimina, matinding paglaki ng populasyon, urbanisasyon, pagpapakilala ng mga espesyeng sumasalakay, pagkalbo ng kagubatan, polusyon sa tubig, polusyon sa hangin, at pagbabago ng klima.

## Mga pananda
:# Kinuha mula sa websayt ng Kagawaran ng Turismo. Walang binigay na datos mula sa Rehiyon ng Bangsamoro.

## Mga sanggunian 
Kategorya:Turismo sa Pilipinas